Антон ТАММСААРЕ

(Эстония)

Миниатюрат

КРЕНЧАВА ДЫ ЦЁРАНЗО

Кода-бути весть пурнавсть сыре ломантне ды кармасть вейке-вейкенень пеняцямо цёра эйдест лангс. 
–– Сынь кирдевтеметь, а кунсолыцят, –– мерсь вейкесь. 
–– Сынь монь а вечксамизь, –– укстась омбоцесь.
–– Сынь а маштыть паронь пандомо, –– пеняцясь колмоцесь. 
–– Сынь нулгодить монь эйстэ, –– мелявтсь нилецесь… 
Эрьва ёндо марявсть пеняцямот. Вейкеяк шнамонь вал! 
–– Минь сынст тринек! –– кортасть тетятне. 
–– Минь сынст чачтынек-нолдынек моданть лангс, –– авардсть аватне. 
Окойники кортазевсь вейке атя: 
–– Авака кренченть ульнесть кавто цёранзо. Сынь эрясть пизэсэ, кона теезель сэрей чувтонь штапо тёкшкес. Чувтось кассь покш, келей леень чиресэ, тона ёно ульнесь тусто пиче вирь. 
Зярдо тунда лейсэнть лымбакстнезевсть цитниця толкунтнэ, кренчлевкстнэ энялдозевсть аваст туртов: «Кандомизь минек леенть трокс вирев, тесэ, вейкине чувтонь штапо тёкшкесэнть, арась мельспаро». 
Авась кецязевсь, мекс цёранзо мезес-бути бажить ды сонзэ ули виезэ лездамс тенст.
Зярдо весемесь аноколь, сон саизе пизэстэ вейке левксэнть ды тусь мартонзо ливтямо леенть трокс виренть ёнов. 
«Мезе тон алтат монень истя кандомат кисэ?» –– кевкстизе авась цёранзо, зярдо эль пачкодильть леенть куншкавидьс. 
«Мон карман вечкеметь куломазот, карман трямот, зярдо сыредят. Максан вал, мон карман тонеть макснеме весемеде паро сускомонть, карман кандтнеме тонеть весе цитниця курмотнень-кармотнень, конатнень мусынь, ансяк кецявтомс тонь сыре сельметь. Тон зярдояк а кармат содамо зыянт-кажот». 
Авась, кодак маринзе неть валтнэнь, лавшомтынзе пильгензэ, нолдызе цёранзо, се прась ды ваясь. Леесь кандсь уловонзо иневедев, сон ульнесь вейкине чопода паморькскекс цитниця веденть лангсо.
Сыре кренчавась аламос ливтясь мельганзо, меельцеде лангозонзо варштамсто панжизе кувонзо ды зярыяксть ризнэзь рангстась. 
Зярдо сон велявтсь пизэнтень, омбоце цёразо кевкстизе: «Авай, мекс тон рангить?». 
«Мон рангинь, лелят илязо нусмакале», –– мерсь авазо. 
Неть валтнэнь марто сон саизе омбоце цёранзо ды таго тусь ливтямо виренть ёнов.
«Мезе тон алтат монень кандомат кисэ?» –– кевкстизе, леенть куншкавидьс пачкодезь.  
«Мезе мон алтан тонеть? –– мерсь цёразо. –– Тонеть –– тунь мезеяк. Ансяк монь эсень зярдояк  кармить улеме цёран, ды сынст туртов мон карман тееме сень, мезе тон теят монень». 
Вана те цёранть кренчавась кандызе келей леенть велькска, кастызе виев, мазый кренчекс, тонавтызе, совавтызе превс. 
Кренчесь тонадсь чеерень кундсеме, чинень коряс кемень вайгельпень трокс ярсамопелень муеме. Сон тонадсь прянь ванстомо, ливтнеме свал верьга, тееме пизэ сэрей чувтонь штапо тёкшкес –– иляст кузеве тозонь цёрынеть, ракшань ваныйть. Сон тонадсь а марямо сезьганонь чаво чикордоманть, варакань лувтомо карноманть ды эрямо сэтьмечисэ, кода карциганось эли куцьканось… 
Атясь каштмолезевсь. 
–– Тонь, улема, арасть цёра эйкакшот, секс истя кортат! –– серьгедсть весе ве вайгельсэ. 
–– Монь ульнесть кемгавтово цёран, – сюмордозь мерсь атясь, –– весе сынь кулость.

ЦЁРЫНЕ ДЫ НИМИЛЯВ

Вирень томбале лаймесэнть, конань виресь ванстась пелевеёнксонь кельме варматнеде, тунда касыльть ламо цецят. Сынь учость, кияк сезьсынзе, ансяк стяко, ды шкань ютазь истяк правтнесть мазый цецябельгинест. Виде, тия бизнэзь ливтнесь мекш, ансяк сон эзь сезне цецят, ливтнесь нимилявгак, ды сеяк эзь синдтре цецянь нетькстнэнь.
Весть цецятне пеняцязь пшкадсть пазонтень. Ды пазось кучсь тенст цёрыне, кона вечксь цецят ды мельспаросо сезнесь сынст.
Зярдо цёрынесь сась лайментень, ине кецямо саинзе цецятнень, ды сынь серьгедсть ве вайгельсэ: 
–– Сеземак монь! Сеземак монь! 
Тантей чинест пештизе коштонть.
Цёрынесь кенярдозь чийсь васенце цецянтень ды уш венстизе кедензэ, кода апак учо аламодо ве ёно либоргадсь нимиляв. Сёлминесэнзэ неявсь парсеень ды бархатонь мазычи, питней кевень цитнема, ловтештинень сияждома –– вана кодамо ульнесь нимилявось.
Аламонь тарка ливтязь, сон таго озась цеця лангс ды чипаень сырнень валдосонть витинзе сёлминензэ. 
–– Мерть монень тонь кундамс, –– пшкадсь тензэ цёрынесь, цецятнень стувтозь. 
–– Кундамак! –– мерсь нимилявось. 
–– Мон а теян тонеть сэредькс, мон ансяк вантан ды одов нолдатан. 
–– Снартт кундамон! 
–– Мон ансяк вантан, натой а токатангак, –– энялдсь цёрынесь.
–– Кундамак, мейле кармат тееме мезе мелеть. 
Ды цёрынесь, весементь лиянть стувтозь, ушодсь кундсемензэ. 
Васня сон терявтсь салава малавгадомс нимилявонтень, тейсь таго-зяро эскелькст –– тона ливтясь лия цеця лангс ды, теке нарьгазь, аволдась мазыйдеяк мазый сёлминесэнзэ. 
Цёрыненть маштсь цидярдомазо. 
Ушодовсь сасамонь чийнема –– икелев эскелькс, удалов эскелькс, витев кирнявты, кершев люкштяди сильдейпрятнень ды вишка куракштнень велькска тей-тов ливтниця нимилявонть мельга. Тона кивчкаесь цецятнень юткова, ливтнесь эрьва ёнов, кепсевсь чинть пелев… Орголькаесь эзь сода сизема, кундыцяськак эзь кадово.
Окойники нимилявось кепедевсь верев ды тусь ливтямо виренть велькска, кона пириль лайменть пелевеёнксонь варматнеде. 
Ансяк ней цёрынесь лоткавсь. Стакасто лексезь, палыця чамаумарь марто, сон мелявтозь вансь нимилявонть мельга, теке учось –– се велявты. 
Зярс цёрынесь истя аштесь ды пштистэ вансь виренть ёнов, юхадсь вармаковолнэ ды кандсь тантей чине. Цёрынесь ледстинзе цецятнень. Сон талнозь велявтсь ды комиксэль цецянь сеземе, ансяк тандадозь чувтомсь, палыця чамазо ловташкадсь: нимилявонть мельга чийнемстэ сон тапинзе весе цецятнень.
Апаркстомозь цёрынесь озась масторов ды янксезь аварьгадсь: сон истя вечкиль цецят ды истя кецязь сынст сезневлинзе. 

Ютавтынзе МАРИЗЬ Кемаль